  Виталий Пронин Арнянуналэ аслэсьтыз 70 арес тырмонзэ пусъёз шаерысьтымы одӥгез тодмо адями, спортысь легенда Галина Кулакова. Улосчимес ӟечкыланы вуозы Россилэн пӧртэм сэрегъёсысьтыз дано спортсменъёс, кивалтӥсьёс. Вазь ӵукнаысен Галина Алексеевнаез резиденциын пумиталоз Удмуртилэн Президентэз Александр Волков.Галина Кулакова сярысь трос гожъямын. Шаерысьтымы куасэн бызьылӥсь ньыль пол Олимпиадае пыриськемын, 4 зарни, 2 азвесь, 2 туй медальёс басьтэмын. Дуннеын, Европаын но СССР-ын ортчем ӵошатсконъёсын вормонъёсыз вераса быдтонтэм. Спортын басьтэм азинсконъёсыз понна пусъемын Ленин но «Знак Почёта» орденъёсын, «Удмурт Республикаысь культура удысысь дано ужась» нимын. Улон сюресэз сярысь гожтӥз «Кому покоряется лыжня» книга.Галина Кулакова кылем даурысь 60-тӥ-80-тћ аръёсы дуннеысь тужгес кужмоез куасэн бызьылӥсь вал. Вордскемын но будэмын со Вотка ёросысь Степаново гуртын. Пичи мугоро нылашез нырысь ик синйылтэм Воткаысь тренер Пётр Наймушин. Егит муртлэсь кужымзэ, юн сямзэ шӧдэм, техниказэ волятыны ӧдъям. Со дырысен гуртысь нылашлэн чылкак мукет улонэз кутскиз. Куасэн бызьылон сяменыз быдэс дуннеен тодматскиз.Бадӟым спортлэсь Галина Кулакова ньыльдон аресказ мозмытскиз. 15 ар ӵоже бадӟым ӵошатсконъёсын бызьылытозяз, Удмуртиысь спортсмен троссэ чидаз: 1968-тӥ арын нырысьсэ Олимпиадае пыриськыса ик, зарни медаль дорозь сузьтӥське ни вал, финиш азьын усиз но вормисьлы 3 секунд келяз. Удмуртиысь нылаш соку нырысьсэ шара бӧрдӥз. 1972-тӥ арын секыт висён пыд вылысьтыз погыртӥз. Эмъясьёс куасъёссэ вунэтыны косӥзы вал, ваменэс сямо спортсмен аслэсьтыз кариз. Собере мукет йыр висён шедиз, допинген герӟаськем ӵашетонъёс котыраз ӝутскизы. Силё-сюрно журналистъёс но ялан пыд улын костаськизы.Соин но, дыр, трос калык пӧлын улыны, вераськыны Галина Алексеевна чик но дышемын ӧвӧл. Бадӟым спортысь кошкемез бере дано спортсменмы улӥз городын. Нош одӥг нуналэ, 3 висъетэн квартиразэ шаерысьтымы егитгес спортсменкалы Тамара Тихоновалы кельтыса, городлэсь палэнэ пегӟоно кариськиз. Дэри ёросысь Италмас каргуртэ улыны интыяськиз шаерысьтымы мукет спортсменэн Нина Парамоноваен ӵош. Выль интылы чемпионъёс ӝог дышизы. Асьсэ люкам коньдонэнызы музъем басьтӥзы, юртъер пуктӥзы, пудо живот будэтыны кутскизы.- Пичи дыръям ик, гурт ужлы дышыса, будӥ, - шуэ Галина Алексеевна. - Семьяямы укмыс нылпи вал. Атаймы оже быриз, паймисько анаймылэн чиданлыкезлы, ваньмес пыд выламы султытыны быгатӥз. Витетӥ классын дышетскыкумы, семьямылы юрт пуктӥмы, вань гуртоос шорамы паймыса учкизы. Жаль, та вакытэ милям юртмы быдэс гуртэн ӵош Вотка водохранилище пыдсын сисьме. Школаез йылпумъяса, дышетскон сярысь ӧй но малпаськылы, анае сьӧры фермае вамыштӥ. Нырысь ик кунян сюдӥ, отӥяз скал кыскисьын ужай.Пудоез яратэмез Галина Кулаковалэн, Италмасэ вуыса но, юн шӧдӥськиз на. Нырысь аръёсаз дано спортсменъёс, чипы-курег сяна, кунян быдэтӥзы. Турын но турназы, асьсэос ик гидазы но ворттӥзы, толлы будэтэм пудозэс сӥльлы вандылӥзы. Сӥльзы укыр трос люкаськемысь, спортсменъёс сюро таза пудо вордонлэсь куштӥськыны малпазы. Та вакытэ соослэн дасо мында курегъёссы но бадӟым бакчазы.- Тужгес но бадӟым шумпотонмы - парник, - вераськонамы итӥське Нина Парамонова. - Арлы быдэ 29-тӥ апреле Галина Алексеевналы вордскем нуналэзлы шуыса кузьмалляй бакчаямы будэтэм кияр. Таӵе сямылэсь туэ но ӧй куштӥськы. Юбилейзэ шӧдыса, лэся, мерттэм емыше вазьгес вуыны ӧдъяз вал, но… Оло син усиз, оло мудӥськись шыръёс озьы йыртэмазы, кылем арня пумын вань будосъёсме кин ке выжытӥз ик вандылэм. Коть йыркуръяськы, коть бӧрд табере.Кунооссэс пумитаны спортсменъёс вазь тулыс ик дасяськыны кутскизы. Юртъер котырысьтызы лымызэс пазязы, утялтӥськизы-сузяськизы.- Музей кылдытон сярысь малпанъёсме быдэстыны быгатэмысьтым шумпотӥсько, - шуэ Галина Алексеевна. - Уно сю медальёсты, кубокъёсты, вымпелъёсты шыкысын токма возьытозь, калык азе поттыса, умой каримы. Куасъёсы но татын ик. Бен, нырысетӥ куз куасме гурын сутӥ, вышкылэсь лэсьтэмын вал соос, мукетъёссэ пӧртэм городъёсысь музейёсы люкылӥ, берлоосыз гинэ татын. Ваньмыз умой радъямын кадь, одӥгзэ жалясько: музеймес улон юртамы интыямы. Куное ветлӥсьёслэн лыдзы укыр трос луоз ӧй кожа вал, куд-ог дыръя ас ужъёсмес но быдэстыса ум вуттӥське соосын сэрен.Тросэз малпало, дано спортсменъёсты Совето Союзлэн вылӥ кивалтӥсьёсыз укыр нуныязы, узырмыны юрттӥзы, дыр, шуыса. Сыӵеосты Галина Алексеевна буйгатыны дыртэ, Л. Брежневен но, М. Горбачёвен но, Б. Ельцинэн но нимысьтыз пумиськылэмын ӧвӧл. Данзэ ачиз дуриз. 1984-тӥ арын Олимпийской комитетлэн президентэз Хуан Антонио Самаранч ке шат Галина Кулаковаез сӥлы кариз дуннеысь спортэз азинтыны юрттэмез понна Олимпиадалэн азвесь орденэныз. Соиз валамон: Галина Кулаковалэсь куасэн бызьылыса ортчем сюрессэ чотад ке, паймод: Музъем котыртӥ куинь пол котырскымон 120 сюрс иськем люкаське.Асьме шаерын спортэн герӟаськем ужрадъёслэн лыдзы арлы быдэ сюрслэсь ятыр ортче. Галина Кулаковалы тужгес матын луо Гурт шудонъёс. Синмаськыса учке туала егитъёс шоры, соослэн быгатонлыкъёссэс будэтыны луонлыкъёссы вань. Тужгес но данъяське шаерысьтымы куасэн бызьылӥсьёсын, Россилэн сборнояз шедем воргоронъёсын. Уггес вала кузь коньдон сьӧры уйиськисьёсты. Ас вакытаз Галина Кулаковаез улыны ӧтьылӥзы Москвае. Но вордскем палъёссэ номырин ӧз вошты, ваньмызлы серекъяса шуылӥз: мыным лымы кулэ. Озьы пичи Удмуртимес кунгож сьӧрын улӥсьёс но ӟеч тодо Чайковскийлэн, Калашниковлэн но Кулаковалэн нимъёссыя.Валентина Емельянова. Теги: АлександрВолков ечкыласьком  